Lisbeth L. Petersen (V), 2002-02-19:
Som det fremgår af bemærkningerne til lovforslaget, blev statstilskuddet til Færøerne indtil udgangen af 1987 udbetalt i form af refusioner.
Den 9. marts 1987 indgik den daværende regering samt Færøernes hjemmestyre en aftale, som blev vedtaget ved lov i Folketinget den 18. november 1987.
Denne lov omfattede en tilskudsreform på det sociale område samt sundhedsområdet og undervisningsområdet.
Aftalen indebar, at tilskuddene inden for sundhedsområdet og undervisningsområdet bortset fra visse pensioner overgik til bloktilskuddet.
På det sociale område blev udgifter til særforsorg, børneforsorg, plejehjem, hjemmehjælp og børnebidrag omlagt til delvist bloktilskud.
Omlægningen gav Færøernes hjemmestyre friere dispositionsmulighed, for så vidt angår tilskuddet fra staten.
for statens samlede driftsudgifter fra pris- og lønniveau for finansloven for ét år til pris- og lønniveau for finansloven det følgende år.
I medfør af hjemmestyrelovens § 2 har Færøernes hjemmestyre besluttet at overtage sagsområderne offentlig forsorg og skolevæsen som særanliggender pr. 1. januar 2002.
Færøernes hjemmestyre overtager samtidig de udgifter, som er forbundet med områderne.
Den færøske lagmand og den danske finansminister har aftalt, at bloktilskuddet i 2002 fastsættes til 615,5 mio. kr. I forhold til 2001-niveauet reduceres bloktilskuddet altså med 366,4 mio. kr., svarende til de overtagne områders andel af det generelle bloktilskud.
I forbindelse med lagtingsbehandlingen af det færøske finanslovforslag for 2002 blev der indregnet en nedskæring af det danske bloktilskud, som sagt på ca. en tredjedel af det oprindelige beløb.
Finanslovforslaget blev vedtaget - for første gang i mange år med et meget knebent flertal.
I dette tilfælde stemte oppositionen mod sædvane imod finanslovforslaget ved tredje behandling som protest, da man anså forslaget for urealistisk og uansvarligt.
Det er for mig
meget vigtigt at understrege, at det færøske parti Sambandspartiet ser det som et mål at opnå en selvbærende færøsk økonomi i fremtiden.
Men det skal være realistisk, og det skal være velforberedt
Det er dog en kendsgerning, at det færøske landsstyre i forbindelse med overtagelsen af de to sagsområder, offentlig forsorg og skolevæsen, selv har ønsket denne nedskæring, og at dette ønske er taget til efterretning af den danske regering.
Sambandspartiet arbejder ifølge sit partiprogram for bevarelse af det velfærdssamfund, som det har været muligt at udvikle inden for rigsfællesskabets rammer og således også inden for hjemmestyreordningen, men vi har noteret os kendsgerningerne og er bekymrede over situationen.
Det ønsker vi ikke at lægge skjul på, da et lille samfund med kun det ene hovederhverv, som fiskeriet nu er, er et meget sårbart samfund.
Derfor vil jeg i forbindelse med betænkningsafgivelsen og andenbehandlingen af dette forslag komme med et særskilt betænkningsbidrag, hvoraf det vil fremgå, hvorledes jeg vil stemme i forbindelse med det foreliggende forslag.
Det er ikke for mig nødvendigt at tilføje, at jeg er dybt uenig med den forrige taler, der repræsenterer det republikanske parti, som foretrækker republik frem for velfærd. Men den debat og diskussion skal vi have i Lagtinget og ikke i Folketinget.